Diari Oficial de la Generalitat Valenciana


Sumari del DOGV 3077, del 12-09-1997 (1997/9867)

RESOLUCIÓ de 30 de juliol de 1997, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de Col·laboració entre la Conselleria d'Ocupació, Indústria i Comerç i les diòcesis de l'església catòlica a la Comunitat Valenciana, per a la formació professional i l'ocupació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3077

Data del DOGV
:   12-09-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/9867


Data del document
:   30-07-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 30 de juliol de 1997, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de Col·laboració entre la Conselleria d'Ocupació, Indústria i Comerç i les diòcesis de l'església catòlica a la Comunitat Valenciana, per a la formació professional i l'ocupació.  
Subscrit, després de la tramitació prèvia reglamentària, entre la Conselleria d'Ocupació, Indústria i Comerç i les diòcesis de l'església catòlica a la Comunitat Valenciana, el dia 28 de maig de 1997, un conveni marc de col·laboració per a la formació professional i l'ocupació, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0505/97, i que figura com a annex d'aquesta resolució.  
València, 30 de juliol de 1997.- La subsecretaria del Secretariat del Govern i Relacions amb les Corts.  
Conveni Marc de Col·laboració entre la Conselleria d'Ocupació, Indústria i Comerç i les diòcesis de l'església catòlica a la Comunitat Valenciana, per a la formació professional i l'ocupació.  
València, 28 de maig de 1997  
REUNITS  
D'una part, Diego Such Pérez, conseller d'Ocupació, Indústria i Comerç.  
I de l'altra, l'arquebisbe de València, Agustín García-Gascó Vicente, en representació de l'arxidiòcesi de València i de les diòcesis d'Orihuela-Alacant, Segorbe-Castelló i Tortosa, autoritzat per a la signatura mitjançant la delegació dels respectius bisbes, segons l'Acord de 5 de març de 1997, de conformitat amb el que disposa el cànon 393 del Codi de Dret Canònic i l'Acord de 3 de gener de 1979 entre l'estat espanyol i la Santa Seu sobre assumptes jurídics, ratificat per l'Instrument de 4 de desembre de 1979 (BOE núm. 300, de 15.12.79).  
EXPOSEN  
1. La Constitució espanyola es compromet a promoure mitjançant els poders públics les condicions favorables per al progrés social, econòmic i humà de la nostra comunitat, a fi d'aconseguir un digne benestar social general.  
En aquest sentit, els poders públics hauran de garantir la formació i readaptació professional i fomentar una política orientada a l'ocupació, i també crear les condicions per a la participació activa en el món laboral, especialment de les persones i els grups més necessitats.   
La Constitució, en l'article 14, proclama la igualtat com un dels drets fonamentals de la persona. Així mateix, en l'article 9.2, atribueix als poders públics la promoció de les condicions perquè la llibertat i la igualtat de l'individu i dels grups en els quals s'integra siguen reals i efectives.  
2. La Constitució espanyola disposa, així mateix, que els poders públics tindran en compte les creences religioses de la societat espanyola i mantindran les consegüents relacions de cooperació amb l'església catòlica i les altres confessions.  
Els acords entre l'estat i l'església catòlica signats el 1976 i 1979 reconeixen el dret d'exercir la seua missió apostòlica i la garantia del lliure i públic exercici de les activitats que li són pròpies (article 1,1). En concret, l'acord sobre assumptes jurídics, en l'article 5,1, reconeix que l'església catòlica pot portar a terme per ella mateixa activitats de caràcter assistencial i la possibilitat que l'estat i l'església establisquen les bases per a l'adequada cooperació en aquest àmbit.  
És un objectiu fonamental de les entitats d'acció social de l'església catòlica en l'arxidiòcesi de València i en les diòcesis esmentades fomentar programes i activitats de caràcter social que incidisquen en la millora de la qualitat de vida dels sectors de població més necessitats, i constitueixen la formació professional i l'ocupació mitjans idonis per a aconseguir-ho.  
3. Entenen ambdues parts com un objectiu fonamental la instrumentació dels mitjans necessaris perquè la persona s'introduïsca dins de la societat i mitjançant la seua agrupació puga desenvolupar-se i formar-ne part, sobre tot aquells que no tenen mitjans econòmics propis i que, per tant, poden trobar-se desprotegits davant aquesta.   
La formació ha de ser una via d'oportunitat per al ple desenvolupament de la persona, a través de la qual se li permet accedir i participar en la nostra comunitat laboral, i per tant la seua plena integració en aquesta; és per això que la formació professional s'ha convertit en un objectiu prioritari per als poders públics.  
En conseqüència, ambdues parts coincideixen en la importància que comporta unir esforços amb vista a la integració social de les persones, els grups o els sectors esmentats, i donar una solució a la problemàtica que aquests grups tenen plantejada, en l'àmbit que és propi de cadascuna de les parts.   
Per tot el que s'ha exposat, signen aquest conveni marc de col·laboració, que es desenvoluparà d'acord amb les següents  
CLÀUSULES  
Primera  
Aquest Conveni Marc de Col·laboració entre la Conselleria d'Ocupació, Indústria i Comerç i l'arxidiòcesi de València i les diòcesis d'Orihuela-Alacant i Segorbe-Castelló i Tortosa, té com a finalitat desenvolupar una millor coordinació institucional i una conjunció d'esforços en l'estudi, el desenvolupament i l'execució de programes de formació i ocupació adreçats a aquells grups de persones de la Comunitat Valenciana que ho necessiten.  
Segona  
Aquest conveni marc es desenvoluparà mitjançant convenis singulars de col·laboració, que subscriuran els bisbes o els representants legals de les entitats d'acció social de l'església catòlica a la Comunitat Valenciana i el conseller d'Ocupació, Indústria i Comerç, i que establiran els objectius concrets en l'àmbit de les matèries establides en la clàusula tercera d'aquest conveni.  
Tercera  
L'àmbit de col·laboració se centrarà en l'estudi, el desenvolupament i l'execució de projectes, programes concrets i mesures actives que promoguen la creació d'ocupació i facen possible la incorporació al mercat de treball de totes les persones que ho necessiten a la Comunitat Valenciana, especialment d'aquells que presenten dificultats objectives i subjectives més grans per a la plena inserció sociolaboral. A títol enunciatiu, no exhaustiu, a l'empara d'aquest conveni marc, podran constituir matèria de col·laboració:  
- Promoure polítiques actives d'ocupació.  
- Facilitar la creació d'ocupació.  
- Detectar nous jaciments d'ocupació.  
- Fomentar la inserció sociolaboral en les empreses.  
- Fomentar el desenvolupament de l'economia social i el cooperativisme.  
- Impulsar la formació professional no reglada.  
- Promoure la cultura del treball i animar l'esperit emprenedor i l'autoocupació.  
Quarta  
Es crearà una comissió mixta de seguiment i avaluació d'aquest conveni marc i dels convenis singulars que en el futur se subscriguen, integrada pels membres que designen els signants d'aquest conveni.  
Seran funcions de la Comissió de Seguiment i Avaluació:  
1. L'avaluació, el seguiment, la coordinació institucional, l'intercanvi d'informacions i de projectes i qualssevol altres finalitats afins que es consideren convenients per a les parts o es determinen en els convenis singulars que se subscriguen per a desenvolupar aquest conveni marc.  
2. El seguiment i l'agilitació dels procediments i tràmits administratius que condueixen al lliurament efectiu de les subvencions i les quantitats que la Conselleria d'Ocupació, Indústria i Comerç aprove concedir en el marc d'aquest conveni, a fi d'evitar-ne endarreriments en el pagament.  
3. El seguiment i l'avaluació de la destinació de les quantitats que les entitats d'acció social de l'església catòlica a la Comunitat Valenciana reben de la Conselleria d'Ocupació, Indústria i Comerç per al finançament dels programes i les actuacions que hi porten a terme en el marc d'aquest conveni. Amb aquesta finalitat, les esmentades entitats hauran d'ajustar-se a les pertinents comprovacions i presentar les memòries corresponents.  
4. La deliberació al voltant dels convenis singulars que, a l'empara i en el desenvolupament d'aquest conveni marc, sotmeten a la seua consideració tant la Conselleria d'Ocupació, Indústria i Comerç com les entitats d'acció social de l'església catòlica a la Comunitat Valenciana.  
5. Les propostes de revisió i/o modificació d'aquest conveni marc.  
La Comissió Mixta de Seguiment i Avaluació es reunirà, almenys, cada dos mesos, i quan circumstàncies excepcionals ho aconsellen.  
L'existència d'aquesta Comissió Mixta s'estableix sense perjudici d'aquelles altres que, integrades per personal tècnic, ambdues parts acorden constituir pel que fa a les diferents matèries concretes que siguen objecte dels convenis singulars que s'hi pogueren derivar.  
Cinquena  
Aquest conveni tindrà caràcter indefinit, tret que una de les parts comunique a l'altra part, per escrit i amb tres mesos d'antelació, la seua intenció de considerar-lo acabat.  
Ambdues parts, en la representació que té cadascun dels compareixents, i una vegada llegit aquest document, i com a prova de conformitat amb el contingut íntegre, el signen en quatre exemplars, al lloc i en la data indicats al començament.  
El conseller d'Ocupació, Indústria i Comerç: Diego Such Pérez. L'arquebisbe de València: Agustín García-Gascó Vicente.